Viswinkel in Kalkbaai beroof | Netwerk24
Deur Meghan Lawrence 04 November 2019 11:44
Drie mans is Maandagoggend vasgetrek nadat hulle Kalky's, 'n viswinkel in Kalkbaai, Kaapstad, beroof het.
Die polisie op die toneel waar 'n viswinkel in Kalkbaai Maandagoggend beroof is. Foto: SAPD
Richard Coleman, woordvoerder van die Kaapstadse verkeersdienste, sê 'n verkeersbeampte is Maandagoggend geskiet toe hy verby die rowers gery het.
"Die beampte is in sy arm geskiet. Hy het in Hoofweg naby die Kalkbaai-hawe gery toe hy verby die mans gery het wat by die gewapende rooftog betrokke was."
'n Jaagtog in die rigting van Baden Powell-rylaan het gevolg met die rowers wat na Khayelitsha op pad was.
Sers. Noloyiso Rwexana, polisiewoordvoerder, sê die polisie en verkeerspolisie het saamgewerk om die mans vas te trek.
"Vier gewapende mans het die winkel van kontant beroof en toe in 'n Hyundai Getz weggejaag."
Verkeersbeamptes en polisielede van Muizenberg het op die rooftog reageer en die rowers agternagesit.
"Drie mans is aangekeer en daar is vasgestel die voertuig waarin hulle gery het, is vroeër in Manenberg gekaap."